Imbah ditangisi bininya si nyunya Juntakjuntak sambil manggaraung bahantak-hantak batis nang kaya kakanakan dikaramputi atawa kada jadi ditukarakan mainan. Bujur kadua biji mata hakim juntakjuntak ampih cagat ka atas. Mulai kalihatan mata nang hirangnya.
Tadi sabalum nyunya Juntakjuntak bahantak-hantak batis sambil manggaraung kada karuan tampuh, kadua biji mata hakim Juntakjuntak nang kalihatan hanya putihnya haja, pas banar mata rahatan tabalik, cagat ka atas.
Ada pun Julak Ibus ma-ubah bacaan mantranya. Tadi Julak Ibus rupanya tasalah mambaca mantra, tabaca mantra pangiyauan (pepanggilan) hantu balauu, pantas haja jiwa hakim Juntak-juntak disusupi balauu. Sadar sidin tasalah baca mantra, maka lakas-lakas sidin ma-ubah bacaan mantra.
Nang ini dibaca sidin mantra hantu suluh. Samuaan lampu di wadah hakin Juntakjuntak siup itu disuruh sidin mati’i, badadas (cepat) bubuhan hakim mahakim mamatikan samuaan lampu nang manyala di gadung pangadilan, hakim nang lain rahatan sidang di luting (lantai dua) tapaksa bakadap, maka pas pulang kabalujuran hari itu muru (mendung) langit hirang sa-alaman (sealam). Jadi wadah sidang di atas luting itu kadap, maka disambatlah (disebutlah) itu sidang pananambaian (pertama) sidang kadap (sidang Gelap).
Hantu Suluh nang dikiyau sidin datang barupa ubur (obor) masuk tumatan jandila nang gurdinnya (gordennya) ditutup rapat. Tapi dalam panglihatan Julak Ibus hantu suluh itu bantuk fisiknya langkap kalihatan. Bamuha panjang nang kaya kapala iwak julung-julung, awaknya nang kaya iwak buntal, tinggi pada tihang jamuran.
Antara Julak Ibus wan Hantu Suluh tajadi pandiran (dialog) singkat.
“Supaya hantu balauu bajauh pada raga hakim Juntakjuntak, aku tapaksa bakalahi wan hantu balauu,” jar Hantu Suluh.
“Mananglah pian?” takun Ibus.
“Parak kalah,” jar Hantu Suluh menyahuti Julak Ibus.
“Imbahnya pang, hantu balauunya bukahlah sudah?” takun Ibus pulang.
“Sudah bukah, banguni ja hakim Juntakjuntak itu pasti bangun,” jar Hantu Suluh.
Bubuhan hakim nang lain nang mangarti pandiran Julak Ibus wan Hantu Suluh nang panglihatan bubuhannya itu hanya barupa nyala ubur, laju pada katikan mambanguni hakim Juntakjuntak.
Si hakim Juntakjuntak bangun, maklumai awak hakim Juntakjuntak kurus nang kaya bilah itu, langsung digindung bininya si nyunya Juntakjuntak nang ba-awak ganal kaya darum (drum), sabalah tangannya haja gin bininya kawa ma-angkat hakim Juntakjuntak.
Maklum hakim Juntakjuntak kada suwah mangarupsi jadi awaknya tatap haja nang kaya bilah. Cuba kalu hakim Juntak-juntak mau mangarupsi (korupsi) tantu banyak nang dimakannya gasan mangganali awak wan mangganali parut lilit sidin. Tapi sidin bujur-bujur kada mau mangarupsi, sahingga pamakan sidin matan bulan ka bulan tatap wadai gagicak, karing.
Karing ka liur-liur. Untungnya hakim Juntakjuntak kada bisa baruku (merokok), cuba kalu sidin bisa maruku, pasti ngalih banar manukar ruku. Sidin lulus jadi hakim haja gin karana nasib baik, bayangkan sidin labih kuat bapangatahuan agama dibandingakan pangatahuan sual hokum mahukum, lihat haja tital sarjana sidin gin dadahuluyi sarjana agama (hanyar di balakangnya SH. MHum) itu pun lulusnya satalah sidin sapuluh tahun labih jadi guru agama di sakulhan SMA. Makanya urang nang kaya ini jarang sakit awak tapi gampang disusupi hantu.
Nah, harian itu imbah hakim Juntakjuntak ampih disusupi hartu balauu gara-gara Julak Ibus nang tukang tatambai (tukang obati) tasalah baca mantra, tabaca mantra pangiyauan hantu balauu, sabujurnya nang musti dikiyau adalah Hantu Suluh, tapi takiyau hantu balauu. Tapaksa Julak Ibus manusia satangah dukun, banyak manguasai bacaan mantra pangiyauan hantu mahantu (cenayang) itu mambari hakim Juntakjuntak jimat panangkal hantu.
“Tapi,” jar Julak Ibus.
“Tapi apa, Bus?” takun hakim Juntakjuntak.
“Pian bila mambawa jimat ini di awak, pian kada bulih basilawar dalam nang kantat, tapi bila pian lapas jimat ini pian bulih haja pakai silawar dalam…”
“Kabalujuran jua, Bus sai aku kada katuju mamakai silawar dalam kantat. Tumatan aku bujang dahulu kada suwah pakai silawar dalam, bila aku pakai silawar dalam kantat pasti burungku gatal tarasa dipicik-picik,” jar Hakim Juntakjuntak mamagat pandiran Julak Ibus.
Apa nang tajadi imbah Julak Ibus mambari jimat panangkal hantu wan hakim Juntakjuntak? Kalu handak tahu lanjutan kisah wawaluhan ini, baca di edisi Bmagazine di 327. # (kony fahran)
bjn_Latn bjn_Latn bjn_Latn bjn_Latn bjn_Latn bjn_Latn bjn_Latn pag_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn ind_Latn bjn_Latn bjn_Latn bjn_Latn